เขาปูนจุดชมวิวสองแผ่นดิน แลนด์มาร์กแห่งใหม่ของเมืองเบตง เกิดรอยร้าวเป็นระยะทางยาวกว่า 30 เมตร หวั่นเกิดดินสไลด์
บริเวณจุดชมวิวสองแผ่นดิน ถนนเลียบแนวชายแดนไทย-มาเลเซีย บ้านกาแป๊ะฮูลู ซึ่งเป็นแลนด์มาร์กแห่งใหม่ของอำเภอเบตง จังหวัดยะลา ที่มีประชาชนและนักท่องเที่ยวเดินทางมาชมทัศนียภาพทิวทัศน์มุมสูงของเมืองเบตง ชมความงามของพระอาทิตย์ลับขอบฟ้าจากฝั่งของอำเภอบาลิง รัฐเกดะห์ ประเทศมาเลเซีย และชมทะเลหมอกในยามเช้า ได้เกิดรอยร้าวขึ้น บนยอดเขาเป็นระยะทางยาวกว่า 30 เมตร ซึ่งสามารถมองเห็นได้จากด้านล่างบริเวณพื้นถนนเลียบชายแดน คาดว่าด้านบนยังมีรอยร้าวอีกหลายจุด  สาเหตุอาจเกิดจากฝนตกติดต่อกันเนินนานทำให้ดินบนเขาอุ้มน้ำจนเกิดปูนแตกร้าว และอาจเกิดสไลด์ลงมาได้บริเวณดังกล่าว ยังมีป้ายติดแจ้งเตือนประชาชนและนักท่องเที่ยวว่า ขอความร่วมมืองดขึ้นบริเวณเขาหินปูน เนื่องจากเส้นทางชำรุดและอาจเกิดอันตรายสำหรับที่จุดชมวิวสองแผ่นดิน ถนนเลียบแนวชายแดนไทย-มาเลเซีย บ้านกาแป๊ะฮูลู ความจริงแล้ว กรมทางหลวงได้สร้างถนนเลียบแนวชายแดนไทย-มาเลเซียขึ้นเพื่อให้ประชาชนสะดวกในการคมนาคม แต่เนื่องจากบริเวณนี้เป็นภูเขาสูง เวลาที่ฝนตกมักจะเกิดดินสไลด์ลงมาทับเส้นทางเป็นประจำ กรมทางหลวงจึงแก้ไขด้วยการสร้างดาดคอนกรีตซึ่งเป็นหน้าผาปูนซีเมนต์ เพื่อป้องกันน้ำกัดเซาะหน้าดิน ป้องกันดินสไลด์ที่อาจเกิดขึ้น จึงเกิดความสวยงาม ทำให้มีประชาชนและนักท่องเที่ยวเดินทางไปท่องเที่ยวจำนวนมาก จนกลายเป็นแลนด์มาร์กแห่งใหม่ของอำเภอเบตง